Wetsontwerp wil vervalste kwalifikasies stopsitArgieffoto. Die kabinet het die indiening van ŉ wetsontwerp aan die parlement goedgekeur wat poog om ŉ einde te bring aan vervalste kwalifikasies en mense wat oor hul akademiese kwalifikasies lieg aanspreeklik te hou. Mmamaloko Kubayi, minister van kommunikasie, het Donderdag die media toegespreek oor die Wysigingswetsontwerp op die Nasionale Kwalifikasieraamwerk van 2016 en gesê dit sal bestaande wette versterk. “Dit bring maatreëls in om kwessies te hanteer van mense wat ŉ wanvoorstelling van hul kwalifikasies maak of organisasies wat kwalifikasies uitreik wat ongeldig is,” het Kubayi gesê. Die wetsontwerp is verlede jaar deur die destydse minister van hoër onderwys en onderrig, Blade Nzimande, beskikbaar gestel vir openbare kommentaar. Dit dwing instansies van hoër onderrig om by die Nasionale Kwalifikasieraamwerk geregistreer te wees. Die wetsontwerp moet die verskynsel dat private instansies ongeldige kwalifikasies uitreik, hanteer. Oor die afgelope paar jaar was daar verskeie voorvalle waar gevind is dat politici, regeringsbeamptes en hoofde van staatsinstansies gelieg het oor hul akademiese kwalifikasies.